परम प्रतापी युधिष्ठिर यज्ञ समस्त ऐश्वर्यों से परिपूर्ण था। सारे कर्म सुखपूर्वक हुए। स्वयं भगवान श्रीकृष्ण इस यज्ञ के संरक्षक थे। धर्मराज युधिष्ठिर ने बड़ी प्रसन्नता से यज्ञ पूर्ण किया। आए हुए सभी राजाओं को विदा करने के उपरांत श्रीकृष्ण धर्मराज को साथ लेकर अपनी बुआ कुन्ती के पास गए और बड़ी प्रसन्नता से बोले- ‘बुआजी! आपके पुत्रों ने सम्राट का पद प्राप्त कर लिया। इनका मनोरथ पूरा हो गया। अब आप प्रसन्नता से रहिये। मैं आपकी आज्ञा लेकर द्वारका जाना चाहता हूँ।’ इस प्रकार सुभद्रा और द्रौपदी को भी प्रसन्न कर भगवान श्रीकृष्ण ने द्वारका के लिए प्रस्थान किया। कमलनयन भगवान श्रीकृष्ण ने क्षणभर रथ रोककर धर्मराज से कहा- ‘राजेन्द्र! जैसे मेघ समस्त प्राणियों की रक्षा करता है, जैसे विशाल वृक्ष सभी पक्षियों को आश्रय देता है, वैसे ही आप बड़ी सावधानी से प्रजा का पालन कीजिये।’